तीन ओलंपिक में हिस्सा ले चुके अनुभवी पहलवान योगेश्वर दत्त ने लंदन 2012 में आख़िरकार अपने बचपन के सपने को पूरा किया और 60 किग्रा भार वर्ग में कांस्य पदक जीता। उन्होंने अंतिम रेपेचेज राउंड में उत्तर कोरिया के री जोंग म्योंग को सिर्फ 1:02 मिनट में हराया।
हिन्दी

# भारत के ओलंपिक पदक विजेता: देखें पूरी लिस्ट

1900 संस्करण के बाद से भारत ने ओलंपिक में 41 पदक जीते हैं। यहां प्रत्येक भारतीय ओलंपिक विजेता के बारे में संक्षिप्त जानकारी दी गई है।

17 मिनटद्वारारितेश जायसवाल

Neeraj Chopra won a gold medal at the Tokyo 2020 Olympics.

(Getty Images)

भारत ने अपने पहले ओलंपिक खेल में हिस्सा लेते हुए दो पदकों के साथ अभियान की शुरुआत की थी। तब से लेकर अब तक भारत ने 25 ओलंपिक खेल में हिस्सा लेते हुए कुल 41 पदक जीते हैं, जिनमें स्वर्ण, रजत और कांस्य पदक शामिल हैं।

ओलंपिक में भारत द्वारा जीते गए सभी पदकों के बारे में जानें।

## भारतीय ओलंपिक पदक विजेता लिस्ट

भारत ने ओलंपिक गेम्स में अपनी शुरुआत साल 1900 में आयोजित पेरिस संस्करण से की थी।

### नॉर्मन प्रिचर्ड - रजत पदक - पुरुषों की 200 मीटर बाधा दौड़ - पेरिस 1900

भारत ने ओलंपिक में अपने सफ़र की शुरुआत साल 1900 में नॉर्मन प्रिचर्ड के साथ की। आधुनिक ओलंपिक में पहले भारतीय प्रतिनिधि ने पुरुषों की 200 मीटर बाधा दौड़ (हर्डल रेस) प्रतियोगिता में देश को पहला पदक (आज़ादी से पहले) दिलाया था।

नॉर्मन प्रिचर्ड ने सेमीफाइनल में 26.8 सेकेंड का तत्कालीन ओलंपिक रिकॉर्ड भी बनाया। फाइनल में, यूएसए के एल्विन क्रैन्ज़लीन ने 25.4 सेकेंड का नया ओलंपिक रिकॉर्ड बनाकर स्वर्ण पदक जीता, जबकि नॉर्मन प्रिचर्ड ने 26 सेकेंड का समय लेकर रजत पदक अपने नाम किया।

### नॉर्मन प्रिचर्ड - रजत पदक - पुरुषों का 200 मीटर - पेरिस 1900

नॉर्मन प्रिचर्ड ने पेरिस 1900 ओलंपिक खेल में पुरुषों के 200 मीटर दौड़ में रजत पदक हासिल कर दूसरा ओलंपिक पदक अपने नाम किया।

वह सेमी-फाइनल में दूसरे स्थान पर रहे और फाइनल के लिए क्वालीफाई किया, जहां यूएसए के वाल्टर टेक्सबरी ने 22.2 सेकेंड का समय लेकर स्वर्ण पदक जीता। नॉर्मन प्रिचर्ड ने रजत पदक पर कब्ज़ा करने के लिए 22.8 सेकेंड का समय लिया।

### भारतीय हॉकी पुरुष टीम, स्वर्ण पदक - एम्स्टर्डम 1928

स्वर्ण पदक जीतने वाली भारतीय पुरुष हॉकी टीम ने 5 मैचों में 29 गोल दागे और किसी भी विरोधी टीम को अपने ख़िलाफ़ गोल नहीं करने दिया। दिग्गज हॉकी खिलाड़ी ध्यानचंद ने प्रतियोगिता में कुल 14 गोल किए जिसमें नीदरलैंड के ख़िलाफ़ खेले गए फाइनल मैच में उनके द्वारा लगाया गया हैट्रिक गोल भी शामिल है। यह ओलंपिक में भारतीय हॉकी का पहला पदक था।

### भारतीय हॉकी पुरुष टीम, स्वर्ण पदक - लॉस एंजिल्स 1932

पूरी दुनिया में आर्थिक मंदी के कारण, साल 1932 के लॉस एंजिल्स ओलंपिक खेल में भारत के अलावा सिर्फ मेज़बान देश संयुक्त राज्य अमेरिका और जापान की हॉकी टीमों ने ही हिस्सा लिया। तत्कालीन मौजूदा चैंपियन भारतीय हॉकी टीम ने अपना दबदबा बनाए रखा और पहले मुक़ाबले में जापान को 11-1 से हराया।

इसके बाद ध्यानचंद के छोटे भाई रूप सिंह के 10 गोल और स्वयं हॉकी के जादूगर के 8 गोल की मदद से भारत ने संयुक्त राज्य अमेरिका को 24-1 की बड़ी अंतर से करारी शिकस्त दी। इस जीत के साथ ही भारतीय हॉकी टीम ने लगातार दूसरा ओलंपिक स्वर्ण पदक जीतकर पूरे देश को विश्व पटल पर गौरवान्वित किया।

### भारतीय हॉकी पुरुष टीम, स्वर्ण पदक - बर्लिन 1936

ध्यानचंद की अगुवाई में, भारतीय पुरुष हॉकी टीम ने बर्लिन 1936 में ओलंपिक स्वर्ण पदक की हैट्रिक पूरी की। इस बार, भारत ने पांच मैचों में 38 गोल किए और जर्मनी के ख़िलाफ़ फाइनल में सिर्फ एक गोल खाया। ओलंपिक में, यह ध्यानचंद की दूसरी हैट्रिक थी। फाइनल में भारतीय टीम ने 8-1 से जीत हासिल कर लगातार तीसरी बार स्वर्ण पदक पर कब्ज़ा किया।

### भारतीय हॉकी पुरुष टीम, स्वर्ण पदक - लंदन 1948

भारत अब ब्रिटिश हुकुमत से आज़ाद हो चुका था। उम्मीद के मुताबिक, भारतीय हॉकी टीम ने आज़ादी के बाद ओलंपिक में भारत के लिए पहला स्वर्ण पदक जीता। उन्होंने अपनी बादशाहत कायम रखते हुए लंदन 1948 में ओलंपिक के पोडियम पर लगातार चौथी बार शीर्ष स्थान हासिल किया। इस दौरान, बलबीर सिंह सीनियर के रूप में भारतीय हॉकी को एक नया सितारा मिला।

भारत ने तीन मैचों में 19 गोल किए और सेमी-फाइनल में पहुंचा जहां नीदरलैंड को हराकर टीम ने फाइनल में जगह बनाई। फाइनल में बलबीर सिंह के दो गोल की मदद से भारत ने मेज़बान ग्रेट ब्रिटेन को 4-0 से हराकर चौथा ओलंपिक स्वर्ण पदक जीता।

### भारतीय हॉकी पुरुष टीम, स्वर्ण पदक - हेलसिंकी 1952

भारतीय हॉकी टीम के लिए ओलंपिक गेम्स में स्वर्ण पदक जीतना अब एक आदत बन चुकी थी। मिडनाइट सन (अर्धरात्रि का सूरज) और ठंड की स्थिति पर नियंत्रण करते हुए भारतीय हॉकी टीम ने लगातार पांचवां ओलंपिक स्वर्ण पदक अपने नाम किया।

बलबीर सिंह सीनियर ने तीन मैचों में 9 गोल किए, जिसमें नीदरलैंड के ख़िलाफ़ फाइनल मैच में किया गया पांच गोल भी शामिल था। आपको बता दें कि ये ओलंपिक पुरुष हॉकी फाइनल में किसी खिलाड़ी द्वारा सर्वाधिक गोल करने का रिकॉर्ड है।

### केडी जाधव, कांस्य पदक - पुरुष बैंटमवेट- कुश्ती - हेलसिंकी 1952

पहलवान खाशाबा दादासाहेब जाधव पुरुषों की फ्रीस्टाइल बैंटमवेट श्रेणी में कांस्य पदक जीत के साथ ओलंपिक खेल में भारत के पहले व्यक्तिगत पदक विजेता बने। यह पहलवान के लिए उनकी मेहनत का इनाम था। दरअसल, इस पहलवान को ओलंपिक में हिस्सा लेने के लिए पैसों को लेकर दर-दर भटकना पड़ा था क्योंकि उनके पास फंड नहीं था। लेकिन, अंततः उन्होंने न सिर्फ ओलंपिक में हिस्सा लिया बल्कि पदक भी हासिल किया।

### भारतीय हॉकी पुरुष टीम, स्वर्ण पदक - मेलबर्न 1956

मेलबर्न 1956 ओलंपिक खेल में भारतीय हॉकी टीम ने लगातार छठा स्वर्ण पदक जीतकर एक अटूट रिकॉर्ड बना दिया। सबसे दिलचस्प और शानदार बात यह थी कि पूरी प्रतियोगिता में भारतीय टीम ने अपने किसी भी प्रतिद्वंदी को एक भी गोल मारने का मौक़ा नहीं दिया।

फाइनल मैच में भारत का सामना चिर-प्रतिद्वंदी पाकिस्तान से हुआ, जहां भारतीय टीम के कप्तान बलबीर सिंह सीनियर दाएं हाथ में फ्रैक्चर के बावजूद खेले। भारतीय पुरुष हॉकी टीम ने पाकिस्तान को 1-0 से मात दी थी।

### भारतीय हॉकी पुरुष टीम, रजत पदक - रोम 1960

ओलंपिक खेल की हॉकी प्रतियोगिता में भारत का स्वर्ण पदक जीतने का अद्वितीय सिलसिला रोम 1960 में खत्म हुआ, जब पाकिस्तान के ख़िलाफ़ फाइनल मैच में 1-0 से हार झेलने के बाद भारतीय टीम को रजत पदक से संतोष करना पड़ा था।

### भारतीय हॉकी पुरुष टीम, स्वर्ण पदक - टोक्यो 1964

भारतीय हॉकी टीम ने एक बार फिर से ओलंपिक चैंपियन का ख़िताब अपने नाम कर लिया। उन्होंने टोक्यो 1964 में एक बार फिर से पाकिस्तान को हराकर स्वर्ण पदक जीता। भारत ने ग्रुप स्टेज में चार जीत हासिल किया जबकि टीम के दो मैच ड्रॉ के साथ ख़त्म हुए। सेमी-फाइनल में भारत ने ऑस्ट्रेलिया को हराया। फाइनल में भारतीय टीम का सामना लगातार तीसरी बार चिर-प्रतिद्वंदी पाकिस्तान से हुआ जहां पेनल्टी स्ट्रोक गोल की मदद से टीम इंडिया ने जीत दर्ज की।

### भारतीय हॉकी पुरुष टीम, कांस्य पदक - मेक्सिको सिटी 1968

यूरोप में हॉकी की लोकप्रियता बढ़ने के साथ ही, भारतीय हॉकी टीम का प्रतियोगिता में वर्चस्व धीरे-धीरे कम होने लगा और इसका पहला संकेत मेक्सिको 1968 में देखने को मिला जहां भारतीय टीम को कांस्य पदक के साथ ही घर लौटना पड़ा। भारत ने मेक्सिको और स्पेन को हराया जबकि जापान के ख़िलाफ़ उन्हें वॉकओवर मिला। लेकिन, सेमी-फाइनल में भारत को ऑस्ट्रेलिया से 2-1 से शिकस्त मिली। भारत ने पश्चिम जर्मनी को 2-1 से हराकर कांस्य पदक जीता और पहली बार ओलंपिक खेल में शीर्ष दो में जगह बनाने में असफल रहा।

### भारतीय हॉकी पुरुष टीम, कांस्य पदक - म्यूनिख 1972

म्यूनिख 1972 में भारतीय हॉकी टीम ने लगातार दूसरा ओलंपिक कांस्य पदक जीता। पाकिस्तान के ख़िलाफ़ सेमी-फाइनल से पहले भारत ने चार मैच जीते और दो मुक़ाबले ड्रॉ के साथ ख़त्म हुए। इसके बाद इज़रायली टीम पर हमले के कारण उनका सेमी-फाइनल मैच दो दिन आगे बढ़ा दिया गया जिससे टीम की लय प्रभावित हुई और वे पाकिस्तान से 2-0 से हार गईं। हालांकि, उन्होंने नीदरलैंड्स को 2-1 से हराकर कांस्य पदक जीता।

### भारतीय हॉकी पुरुष टीम, स्वर्ण पदक - मास्को 1980

मॉन्ट्रियल 1976 में एक निराशाजनक प्रदर्शन के कारण भारतीय टीम 7वें स्थान पर रही। लेकिन, इसके बाद उन्होंने मास्को 1980 में फिर से वापसी की। शुरुआती दौर में भारत ने तीन मैच जीते और उनके दो मैच ड्रॉ रहे। फाइनल में भारतीय टीम ने स्पेन को 4-3 से हराकर एक बार फिर से स्वर्ण पदक अपने नाम किया। हालांकि, यह ओलंपिक खेल की हॉकी प्रतियोगिता में भारत का आखिरी हॉकी स्वर्ण पदक था।

### लिएंडर पेस, कांस्य पदक - पुरुष एकल टेनिस - अटलांटा 1996

भारत लगातार तीन संस्करणों में पदक जीतने में असफल रहा। लेकिन, साल 1996 में युवा टेनिस खिलाड़ी लिएंडर पेस ने कांस्य पदक के साथ भारत को फिर से जीत की राह पर ला दिया। सेमी-फाइनल में आंद्रे अगासी से हारने के बाद, पेस ने कांस्य पदक मैच में फर्नांडो मेलिगानी को हराया।

### कर्णम मल्लेश्वरी, कांस्य पदक - महिलाओं का 54 किग्रा भारोत्तोलन - सिडनी 2000

भारोत्तोलक कर्णम मल्लेश्वरी ने 54 किग्रा वर्ग में कांस्य पदक अपने नाम कर ओलंपिक पदक जीतने वाली पहली भारतीय महिला बनने का गौरव हासिल किया। उन्होंने स्नैच में 110 किग्रा और क्लीन एंड जर्क में 130 किग्रा के साथ कुल मिलाकर 240 किग्रा वजन उठाया था।

### राज्यवर्धन सिंह राठौर, रजत पदक - पुरुष डबल ट्रैप शूटिंग - एथेंस 2004

आर्मी मैन राज्यवर्धन सिंह राठौड़ भारत के लिए ओलंपिक पदक जीतने वाले पहले निशानेबाज थे। यूएई के शेख अहमद अलमकतूम ने प्रतियोगिता में अजेय बढ़त बना ली और पुरुषों के डबल ट्रैप में अपने अंतिम प्रयास में राठौड़ को दो फ्लाइंग क्ले टारगेट (हवा में उड़ते हुए मिट्टी के टारगेट) को शूट करने का मौक़ा मिला। सेना में कर्नल पद पर कार्यरत भारतीय एथलीट ने दोनों लक्ष्यों पर पूरी सटीकता से निशाना लगाकर ओलंपिक गेम्स में भारत के लिए पहला व्यक्तिगत रजत पदक सुनिश्चित किया।

### अभिनव बिंद्रा, स्वर्ण पदक - पुरुषों का 10 मीटर एयर राइफल शूटिंग - बीजिंग 2008

ओलंपिक में भारत का सबसे यादगार पल बीजिंग 2008 में आया जब अभिनव बिंद्रा ने पुरुषों के 10 मीटर एयर राइफल में ऐतिहासिक स्वर्ण पदक जीता। भारतीय निशानेबाज ने अपने अंतिम शॉट के साथ लगभग 10.8 का स्कोर किया, जिसने भारत को ओलंपिक खेल में पहला व्यक्तिगत स्वर्ण पदक दिलाया।

### विजेंदर सिंह, कांस्य पदक - पुरुषों का मिडिलवेट बॉक्सिंग - बीजिंग 2008

विजेंदर सिंह ओलंपिक पदक जीतने वाले पहले भारतीय मुक्केबाज बने। हरियाणा के मुक्केबाज ने क्वार्टर-फाइनल में इक्वाडोर के कार्लोस गोनगोरा को 9-4 से हराकर सेमी-फाइनल में जगह बनाई जहां उन्हें क्यूबा के एमिलियो कोरिया के ख़िलाफ़ 5-8 से शिकस्त झेलनी पड़ी। हालांकि, विजेंदर ने कांस्य पदक अपने नाम कर लिया।

### सुशील कुमार, कांस्य पदक - पुरुषों का 66 किग्रा कुश्ती, बीजिंग 2008

अपना शुरुआती मुकाबला हारने के बाद, सुशील कुमार ने 70 मिनट के अंदर ही रेपेचेज राउंड में तीन मुक़ाबले जीतकर कांस्य पदक जीता। यह कुश्ती में 56 वर्षों में भारत का पहला ओलंपिक पदक था।

### गगन नारंग, कांस्य पदक - पुरुषों का 10 मीटर एयर राइफल शूटिंग - लंदन 2012

पिछले ओलंपिक खेल में काउंटबैक के कारण फाइनल राउंड में मामूली अंतर से चूकने के बाद, गगन नारंग ने लंदन 2012 में पुरुषों की 10 मीटर एयर राइफल स्पर्धा में कांस्य पदक जीता। दुनिया की निगाहें उन पर टिकी थीं, गगन नारंग ने चीन के वांग ताओ और इटली के निकोलो कैम्प्रियानी के साथ बेहद क़रीबी और कठिन फाइनल खेला जिसके बाद उन्होंने तीसरा स्थान हासिल किया।

### सुशील कुमार, रजत पदक - पुरुषों का 66 किग्रा कुश्ती - लंदन 2012

साल 2012 ओलंपिक के उद्घाटन समारोह में भारत के ध्वजवाहक सुशील कुमार से पूरे भारत को पदक की उम्मीद थी। फाइनल में पहुंचने के लिए उन्होंने अपने शरीर के गंभीर दर्द पर नियंत्रण रखा। लेकिन अंततः थकावट के कारण उनका शरीर जवाब दे गया। सुशील कुमार फाइनल में तत्सुहिरो योनेमित्सु से हार गए और उन्हें रजत पदक से संतोष करना पड़ा। वह भारत के एकमात्र एथलीट हैं, जिन्होंने व्यक्तिगत स्पर्धा में दो बार ओलंपिक पदक जीता है।

### विजय कुमार, रजत पदक - पुरुषों का 25 मीटर रैपिड पिस्टल शूटिंग - लंदन 2012

इस ओलंपिक से पहले इस शूटर को कम ही लोग जानते थे। निशानेबाज विजय कुमार ने 25 मीटर रैपिड पिस्टल में रजत पदक के साथ रिकॉर्ड बुक में अपना नाम दर्ज करा लिया। फाइनल के छठे राउंड में चीन के डिंग फेंग के साथ बराबरी पर विजय कुमार ने फेंग को पछाड़कर आख़िरी राउंड में प्रवेश किया। हालांकि, क्यूबा के लेउरिस पुपो उनसे बेहतर साबित हुए और विजय कुमार को रजत पदक से संतोष करना पड़ा।

### मैरी कॉम, कांस्य पदक - महिलाओं का फ्लाईवेट बॉक्सिंग - लंदन 2012

लंदन 2012 ओलंपिक से पहले ही मैरी कॉम की गिनती महान खिलाड़ियों में होती थी और इस ओलंपिक में मैरी कॉम ने महिला फ्लाईवेट वर्ग में कांस्य पदक जीतकर अपना नाम इतिहास में दर्ज करवा लिया। मणिपुर में जन्मी यह मुक्केबाज पूरे टूर्नामेंट में अच्छी लय में थी लेकिन सेमी-फाइनल में ग्रेट ब्रिटेन की तत्कालीन चैंपियन निकोला एडम्स ने उन्हें हरा दिया।

### योगेश्वर दत्त, कांस्य पदक - पुरुषों का 60 किग्रा कुश्ती - लंदन 2012

तीन ओलंपिक में हिस्सा ले चुके अनुभवी पहलवान योगेश्वर दत्त ने लंदन 2012 में आख़िरकार अपने बचपन के सपने को पूरा किया और 60 किग्रा भार वर्ग में कांस्य पदक जीता। उन्होंने अंतिम रेपेचेज राउंड में उत्तर कोरिया के री जोंग म्योंग को सिर्फ 1:02 मिनट में हराया।

### साइना नेहवाल, कांस्य पदक - महिला एकल बैडमिंटन, लंदन 2012

साइना नेहवाल ओलंपिक पदक जीतने वाली पहली भारतीय बैडमिंटन खिलाड़ी बनीं जब उनकी प्रतिद्वंद्वी चीन की वांग शिन को सेमी-फाइनल में मैच के दौरान रिटायर हर्ट होने के लिए मजबूर होना पड़ा।

### पीवी सिंधु, रजत पदक - महिला एकल बैडमिंटन - रियो 2016

साइना नेहवाल की उपलब्धि ने निश्चित रूप से भारत की बैडमिंटन कहानी को आगे बढ़ाया। पीवी सिंधु को रियो ओलंपिक में 83 मिनट तक चले रोमांचक फाइनल मैच में स्पेन की कैरोलिना मारिन से हार का सामना करना पड़ा। हालांकि, सिंधु ने नेहवाल से एक क़दम आगे बढ़कर भारत को रजत पदक दिलाया।

### साक्षी मलिक, कांस्य पदक - महिलाओं की 58 किग्रा कुश्ती- रियो 2016

भारत के ओलंपिक दल में देर से शामिल होने वाली साक्षी मलिक ओलंपिक पदक जीतने वाली पहली महिला भारतीय पहलवान बनीं। उन्होंने किर्गिस्तान की ऐसुलु टाइनीबेकोवा को 8-5 से हराकर 58 किग्रा भार वर्ग में कांस्य पदक जीता और भारत को लगातार तीसरे ओलंपिक खेल में कुश्ती प्रतियोगिता का पदक दिलाया।

### मीराबाई चानू, रजत पदक - महिलाओं का 49 किग्रा भारोत्तोलन - टोक्यो 2020

भारतीय भारोत्तोलक मीराबाई चानू ने रियो 2016 की निराशाजनक प्रदर्शन को पीछे छोड़ते हुए महिलाओं के 49 किग्रा भार वर्ग में रजत पदक हासिल करने के लिए कुल 202 किग्रा का भार उठाया। यह उनका पहला ओलंपिक पदक था जिसने उन्हें कर्णम मल्लेश्वरी के बाद ओलंपिक पदक जीतने वाली दूसरी भारतीय भारोत्तोलक बना दिया। यह टोक्यो ओलंपिक में भारत का पहला पदक था।

### लवलीना बोरगोहेन, कांस्य पदक - महिलाओं का वेल्टरवेट (64-69 किग्रा) - टोक्यो 2020

अपना पहला ओलंपिक खेल रहीं लवलीना बोरगोहेन ने महिलाओं के 69 किग्रा में तुर्की की शीर्ष वरीयता प्राप्त बुसेनाज़ सुरमेनेली से सेमी-फाइनल में हारने के बाद टोक्यो 2020 में कांस्य पदक जीता। लवलीना बोरगोहेन ने क्वार्टर-फाइनल में चीनी ताइपे की निएन-चिन चेन को हराकर पदक अपने लिए पदक पक्का कर लिया था।

### पीवी सिंधु, कांस्य पदक - महिला एकल बैडमिंटन - टोक्यो 2020

बैडमिंटन क्वीन पीवी सिंधु दो व्यक्तिगत ओलंपिक पदक जीतने वाली पहली भारतीय महिला और सुशील कुमार के बाद दूसरी भारतीय हैं। पीवी सिंधु ने महिला एकल मुकाबले में चीन की हे बिंग जियाओ को 21-13, 21-15 से हराकर कांस्य पदक अपने नाम किया। टोक्यो 2020 में यह भारत का तीसरा पदक था।

### रवि कुमार दहिया, रजत पदक – पुरुषों का 57 किग्रा फ्रीस्टाइल - टोक्यो 2020

रवि कुमार दहिया पुरुषों की 57 किग्रा फ्रीस्टाइल कुश्ती के फाइनल में ROC के दो बार के विश्व चैंपियन ज़ावुर उगुएव से हार गए और उन्हें रजत पदक से संतोष करना पड़ा। रवि कुमार दहिया ने सेमी-फाइनल में कजाकिस्तान के नूरिस्लाम सनायेव को हराकर अपना ओलंपिक पदक पक्का कर लिया था। पदक हासिल करने के लिए शानदार वापसी करने से पहले वह एक समय 2-9 से पीछे चल रहे थे।

### भारतीय पुरुष हॉकी टीम - कांस्य पदक - टोक्यो 2020

41 साल के इंतजार के बाद, भारतीय पुरुष हॉकी टीम ने आखिरकार एक और ओलंपिक पदक हासिल कर लिया। बता दें कि टीम को आखिरी पदक 1980 मास्को ओलंपिक में मिला था। एक समय 3-1 से पिछड़ने के बाद भारत ने जबरदस्त वापसी करते हुए जर्मनी को 5-4 से हराकर कांस्य पदक अपने नाम कर लिया। 1968 और 1972 के ओलंपिक खेल के बाद यह उनका तीसरा ओलंपिक कांस्य पदक है और कुल मिलाकर यह उनका 12वां ओलंपिक पदक है।

### बजरंग पुनिया, कांस्य पदक - पुरुषों का 65 किग्रा कुश्ती - टोक्यो 2020

टोक्यो 2020 में पदक जीतने वाले पहलवान बजरंग पुनिया अपने पहले ओलंपिक में खेलते हुए पदक जीतने वाले तीसरे भारतीय हैं। बजरंग पुनिया ने पुरुषों की 65 किग्रा फ्रीस्टाइल कुश्ती प्लेऑफ़ में कजाकिस्तान के दौलेट नियाज़बेकोव को हराकर कांस्य पदक जीता। यह टोक्यो ओलंपिक में भारत का छठा पदक था।

### नीरज चोपड़ा, स्वर्ण पदक, पुरुषों का भाला फेंक - टोक्यो 2020

अभिनव बिंद्रा के बाद भारत के नीरज चोपड़ा ओलंपिक खेल में व्यक्तिगत स्वर्ण पदक जीतने वाले दूसरे एथलीट हैं। उन्होंने पुरुषों की भाला फेंक स्पर्धा में स्वर्ण पदक जीतकर यह उपलब्धि अपने नाम की। अपने दूसरे प्रयास में 87.58 मीटर का थ्रो करते हुए नीरज चोपड़ा ने टोक्यो ओलंपिक में भारत को 7वां स्वर्ण पदक दिलाया था।

### मनु भाकर, कांस्य पदक - महिलाओं की 10 मीटर एयर पिस्टल शूटिंग - पेरिस 2024

मनु भाकर ने पेरिस 2024 ओलंपिक में महिलाओं की 10 मीटर एयर पिस्टल शूटिंग स्पर्धा में कांस्य के साथ भारत का पहला पदक जीता। इस तरह वह ओलंपिक निशानेबाजी में भारत की पहली पदक विजेता बन गईं। फाइनल में, वह रिपब्लिक ऑफ कोरिया की ओह ये जिन और किम येजी से पीछे रहीं।

### मनु भाकर/सरबजोत सिंघ - कांस्य पदक - मिश्रित टीम 10 मीटर एयर पिस्टल शूटिंग - पेरिस 2024

मनु भाकर ने पेरिस 2024 ग्रीष्मकालीन खेलों में इतिहास रच दिया और वह एक ही संस्करण में दो पदक जीतने वाली पहली भारतीय बन गईं। महिलाओं की व्यक्तिगत स्पर्धा में कांस्य पदक जीतने के कुछ दिनों बाद, उन्होंने सरबजोत सिंह के साथ मिलकर मिश्रित टीम 10 मीटर एयर पिस्टल स्पर्धा में कांस्य पदक जीता। इन दोनों ने टीम पदक के लिए दक्षिण कोरियाई प्रतिद्वंद्वियों को हराया।

### स्वप्निल कुसाले - कांस्य पदक - पुरुषों की 50 मीटर राइफल 3 पोजीशन शूटिंग - पेरिस 2024

स्वप्निल कुसाले ने पेरिस 2024 में भारत के लिए तीसरा पदक जीता। इसी के साथ भारत ने ओलंपिक में किसी एक संस्करण में देश के लिए शूटिंग में सबसे अधिक पदक जीत लिए। उन्होंने पुरुषों की 50 मीटर राइफल 3 पोजीशन स्पर्धा में कांस्य पदक जीता। इन तीन पदकों ने लंदन 2012 में निशानेबाजी में जीते गए भारत के दो पदकों के प्रदर्शन को पीछे छोड़ दिया। हालांकि, यह ओलंपिक में 50 मीटर राइफल 3 पोजीशन शूटिंग इवेंट में पहला पदक था।

### भारतीय हॉकी टीम, कांस्य पदक - पुरुष हॉकी - पेरिस 2024

भारतीय पुरुष हॉकी टीम ने कांस्य पदक मैच में स्पेन को 2-1 से हराकर ओलंपिक में अपना लगातार दूसरा पदक जीता। यह भारतीय हॉकी का 1968, 1972 और 2020 खेलों के बाद चौथा ओलंपिक कांस्य पदक था और उनका कुल मिलाकर 13वां ओलंपिक पदक। पेरिस में भारत के लिए कप्तान हरमनप्रीत सिंह कुल नौ गोल किए।

### नीरज चोपड़ा, रजत पदक - पुरुष भाला फेंक फाइनल - पेरिस 2024

मौजूदा विश्व चैंपियन नीरज चोपड़ा पेरिस 2024 ओलंपिक में पुरुष भाला फेंक फाइनल में अपने टोक्यो 2020 खिताब का बचाव करने से ज़रूर चूक गए लेकिन 26 वर्षीय चोपड़ा ने 89.45 मीटर का थ्रो करके रजत पदक जीता, जो उनके करियर का दूसरा सर्वश्रेष्ठ थ्रो है। वह ओलंपिक में दो पदक जीतने वाले स्वतंत्र भारत के पहले ट्रैक एंड फील्ड एथलीट बन गए।

### अमन सहरावत, कांस्य पदक - पुरुष फ्रीस्टाइल 57 किग्रा कुश्ती - पेरिस 2024

अमन सहरावत ने पेरिस 2024 में पुरुषों की 57 किग्रा फ्रीस्टाइल कुश्ती स्पर्धा में भारत के लिए लगातार दूसरा ओलंपिक पदक जीता। भारतीय पहलवान ने कांस्य मुकाबले में प्यूर्टो रिको के डेरियन क्रूज़ को 13-5 से हराया। कांस्य पदक मैच से पहले, अमन ने पेरिस ओलंपिक में सेमीफाइनल तक का सफर तय किया था, जिसमें पूर्व विश्व चैंपियन अल्बानिया के ज़ेलिमखान अबकारोव पर जीत भी शामिल थी। 21 साल और 24 दिन की उम्र में अमन सहरावत ओलंपिक में भारत के सबसे कम उम्र के पदक विजेता बन गए।

## संबंधित कंटेंट